Madrid

Madrid je glavni i najveći grad Španije. Nalazi se u centralnom dijelu zemlje (40°25′ N 3°45′ W). Prema podacima iz 2015. godine, u užem dijelu grada živi oko 3,2 miliona stanovnika (Madrileni, prema špan. "madrileños") dok u široj regiji, unutar metropolitanskog područja grada živi oko 6,5 miliona stanovnika. Time je Madrid nakon Londona i Berlina treći najveći grad Evropske unije. Također je glavni grad provincije i istoimene autonomne regije.

Madrid je važan nacionalni i internacionalni trgovački i finansijski centar, čija se ekonomska snaga ogleda u njegovim širokim i prostranim avenijama i bulevarima. Grad je osim toga političko, upravno i kulturno središte Španije, u kojem je sjedište španske vlade, a ovdje rezidiraju i španski kralj, te katolički biskup. Madrid je i važan akademski centar sa šest univerziteta, brojnim naučnim institutima, visokim i višim školama, te akademijama, a ovdje se nalaze i brojni muzeji (npr. Muzej Prado), teatri i ostale kulturne nacionalne i internacionalne institucije.

Madrid leži na rijeci Manzanares u središnjem dijelu Iberijskog poluostrva. Glavni grad kako Španije (gotovo bez prekida od 1561.) tako i okolne autonomne zajednice Madrid (od 1983.), također je politički, ekonomski i kulturni centar zemlje. Grad se nalazi na uzvišenoj ravnici oko 300 km od najbliže lokacije uz more. Klimu Madrida karakterišu topla ljeta i hladne zime.

Madridska urbana aglomeracija ima drugi najveći BDP  u Evropskoj uniji i njen uticaj u politici, obrazovanju, zabavi, životnoj sredini, medijima, modi, nauci, kulturi i umjetnosti doprinosi njenom statusu jednog od glavnih svjetskih gradova. Zbog svoje ekonomske proizvodnje, visokog životnog standarda i veličine tržišta, Madrid se smatra glavnim finansijskim centrom  i vodećim ekonomskim središtem Iberijskog poluostrva i južne Evrope. Metropolitansko područje ugošćuje velike španske kompanije kao što su Telefónica, Iberia, BBVA i FCC. Koncentriše većinu bankarskih operacija u zemlji i to je grad španskog govornog područja koji generiše najveći broj web stranica. Što se tiče inovacija, Madrid je rangiran na 19. mjestu u svijetu i 7. u Evropi od 500 gradova, u godišnjem indeksu Innovation Cities Index analitičara 2022-2023, koji je objavio 2ThinkNow.

 Historija 

Iako je Madrid bio naseobina od prahistorijskih vremena, prvi podatak o gradu imamo iz srednjeg 9. vijeka kada je Muhamed I naredio izgradnju manje palače (koja još uvijek postoji u drugačijoj formi). Nedaleko od palače je bila izgrađena i džamija u blizini rijeke Manjanares, koju su muslimani zvali al Majrit (u prijevodu: izvor vode). 1085. godine Alfonso IV je osvojio džamiju, preobrazio je u crkvu i imenovao crkva Djevice Alumdene. 1329. godine Cortes je došao u Madrid da bude savjetnik Fernanda IV. U to vrijeme Jevreji i Mauri su još uvijek živjeli u svojim četvrtima grada, sve dok ubrzo zatim nisu protjerani, a njihove sinagoge i džamije potpuno uništene.

 Kulturne znamenitosti 
 Kraljevska palača Palacio Real
 Katedrala La Almudena
 Crkve San Isidro el Real i San Francisco el Grande
 Muzej Prado
 Muzej umjetnosti Thyssen-Bornemisza
 Museo Nacional Centro de Arte Reina Sofía (MNCARS)
 Park Retiro
 Plaza de la Puerta del Sol
 Plaza Mayor
 Plaza Oriente
 Puerta de Alcalá
 Fontana na Plaza de Cibeles
 Palacio de Comunicaciones
 Banco de España
 Stadion "Vicente Calderón"
 Stadion "Santiago Bernabéu"
 Toranj Moncloa
 Torre España
 Torres Puerta de Europa
 Zgrada osiguranja Metrópolis
 Stanica Atocha
 Templo de Debod
 Congreso de los Diputados
 Hotel Ritz

 Znamenite ličnosti 
 Francisco de Quevedo (1580–1645), književnik
 Pedro Calderón de la Barca (1600–1681), dramatičar i poeta
 Don Juan José de Austria (1629–1679), vojskovođa i državnik
 José Ortega y Gasset (1883–1955), filozof
 Jorge Semprún (* 1923), književnik
 Francisco Umbral (* 1932), književnik
 Teresa Berganza (* 1935) mezzosopranistica
 Eduardo Arroyo (* 1937), slikar i grafičar
 Plácido Domingo (* 1941), tenor
 Julio Iglesias (* 1943), pjevač zabavne muzike
 José María Aznar (* 1953), političar
 Juan Muñoz (1953–2001), likovni umjetnik
 Santiago Sierra (* 1966), likovni umjetnik
 Penélope Cruz (* 1974), glumica

 Reference 

 Vanjski linkovi 
 Zvanična stranica

Kategorija:Glavni gradovi evropskih država
Kategorija:Gradovi u Španiji
*